Baabadde n’akakodyo ka kusooka kwefuula abalippaganye olwo omufere omulala eyeeyita omusawo w’ekinnansi ajje abakoleko eddagala abalippulule, oluvannyuma agabe ennamba y’essimu ye afere abalala!
Akakodyo ka Nabbanja ne Kato kaabadde kasoose ne kakola anti olwatuuse mu loogi ya White African Village bar and Restaurant esangibwa e Bweyogerere ku kikkirira e Namboole, Nabbanja n’atandika okukuba enduulu nti omusajja amulemeddemu!
Abantu baatandise okukunnaana bwe baawulidde enduulu balabe ogubadde.
Ebyembi, omu ku bakozi ba loogi eyategeerekese nga Juliet Kizza olukwe yabadde talumanyiiko era olwawulidde abakuba enduulu mu kasenge nnamba 4 n’ayita poliisi ejje ebayambe.
Poliisi bwe yayingidde n’esooka okubasikako bulangiti ne bagigaanira nga batya ‘okuswala’.
Owapoliisi yabadde atandise okukubira poliisi y’e Kireka bajje babayambeko babatwale mu ddwaaliro e Mulago babalippulule, ne wayingirawo omufere omulala.
Ono yagambye poliisi nti ye Hamidu Kawooya era nti ye bba w’omukazi eyabadde mu ‘bwenzi’ era n’abuulira poliisi nti tebatawaana kubatwala Mulago, ye alina omusawo w’ekinnansi gw’amanyi mu Bweyogerere omwo ajja okubavumula.
Kawooya yayongedde okunyumiza poliisi nti ssinga bamukkiriza n’abatwala ew’omusamize ono, kijja kubanguyira kuba y’omu ye yamuwa eddagala n’alitega gwe yayise mukazi we Nabbanja eryamukwatidde mu bwenzi.
Wano poliisi we yatandikidde okwekengera nti bano bali mu mupango n’ebayoola bonsatule n’ebaggulako omusango gw’okusasamaza abantu.
Omusango guli ku fayiro nnamba 19/9/10/2018 ku poliisi e Bweyogerere okumpi ne Kampala.
Baabatutte n’omukozi wa loogi Juliet Kizza eyabadde yeewuunya okulippagana kwe baabadde boogerako ng’omukazi yabadde akyayambadde empale empanvu eya jjiini nga n’omusajja ayambadde engoye ze zonna n’asigala ng’abuusabuusa oba baabadde tebali ku kupangirira bye baabaddeko n’okubattira erinnya ly’ekifo kyabwe.
Okufera okw’ekika kino tekwatandikidde Bweyogerere. Abafere abaakukola baasooka kutalaaga Lugazi, Bulenga, Nansana, mu kibuga wakati ku ppaaka empya n’ebifo ebirala awabeera abantu abangi be bazuula nti tebalina bya kukola.
Bwe batuukayo, beefuula abalippaganye era gye biggweera nga bijulidde ‘musawo’ gwe bagamba nti y’agaba eddagala ery’okubavumula.
lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn